বালির সাড়ে ২০ কোটি টাকার ঘুষ-কাণ্ডে শীঘ্রই আদালতে অতিরিক্ত চার্জশিট পেশ করতে চলেছে রাজ্য দুর্নীতিদমন শাখা (এসিবি)। সব ঠিক থাকলে নতুন বছরের প্রথম দিকে জমা পড়বে অতিরিক্ত চার্জশিট। সূত্রের খবর, তাতে নাম থাকতে পারে ঘুষ-কাণ্ডে নাম জড়ানো বালির প্রাক্তন পুরপ্রধান তথা সিপিএম নেতা অরুণাভ লাহিড়ীর।
প্রসঙ্গত, গত অক্টোবরে নগর দায়রা আদালতে এই মামলায় চার্জশিট দাখিল করা হয়েছিল। ঘটনায় সরাসরি যুক্ত থাকার অভিযোগে অরুণাভের নাম না থাকলেও চার্জশিটে তাঁর ভূমিকার কথা উল্লেখ করেছিলেন তদন্তকারীরা। গোয়েন্দা সূত্রের দাবি, পরবর্তীকালে তদন্তে যা তথ্য মিলেছে তাতে অতিরিক্ত চার্জশিটে অরুণাভের নাম থাকার বিষয়টি একপ্রকার নিশ্চিত।
গত অগস্টে এক প্রোমোটারের কাছে ঘুষ নিতে গিয়ে রাজ্য দুর্নীতিদমন শাখার হাতে গ্রেফতার হয় বালি পুরসভার সাব অ্যাসিস্ট্যান্ট ই়়ঞ্জিনিয়ার প্রণব অধিকারী। তাঁর বাড়িতে তল্লাশি চালিয়ে উদ্ধার হয় প্রায় সাড়ে ২০ কোটি টাকা। গ্রেফতার হয় প্রণবের ছেলে তন্ময়ও। অভিযোগ, পুরসভার প্ল্যানিং বিভাগে কাজ করার সুবাদে একের পর এক নকশা অনুমোদনের নামে ঘুষ নিত প্রণব। তাকে জেরা করেই অরুণাভের নাম জানা যায়। অভিযোগকারী প্রোমোটার-সহ আরও কয়েকজনের বয়ানেও ওই সিপিএম নেতার নাম মিলিছে বলে খবর। যার ভিত্তিতে দু’দফায় অরুণাভকে জিজ্ঞাসাবাদ করে দুর্নীতিদমন শাখা। অরুণাভ অবশ্য বরাবর ঘুষ-কাণ্ডে জড়িত থাকার অভিযোগ অস্বীকার করেছেন।
চার্জশিটে নাম না থাকলেও অতিরিক্ত চার্জশিটে নাম থাকার সম্ভাবনা নিয়ে এক গোয়েন্দা অফিসার বলেন, ‘‘চার্জশিট দেওয়ার সময় অরুণাভের বিরুদ্ধে জোরাল তথ্যপ্রমাণ ছিল না। কিন্তু এখন বেশ কিছু গুরুত্বপূর্ণ নথি পাওয়া গিয়েছে। এই ঘটনায় কয়েকজন আদালতে জবানবন্দি দিয়েছেন। সব মিলিয়ে ঘটনায় অরুণাভের যুক্ত থাকার যথেষ্ট প্রমাণ মিলেছে।’’ অরুণাভের কার্যকালেই বিপুল অঙ্কের ঘুষের টাকা মজুত করেছিল প্রণব। অথচ চেয়ারম্যান হিসাবে অরুণাভ কিছু জানতেন না, এটা বিশ্বাসযোগ্য নয়। সূত্রের খবর, গত অক্টোবরে নগর দায়রা আদালতে যে চার্জশিট পেশ করা হয়েছিল সেখানে অরুণাভের ভূমিকা প্রসঙ্গেও এই কথাগুলিই লেখা হয়েছিল। চার্জশিটে অভিযুক্ত হিসাবে নাম ছিল প্রণব, তার স্ত্রী কৃষ্ণা এবং ছেলে তন্ময়ের। স্ত্রী-ছেলে জামিন পেলেও এখনও জেলবন্দি প্রণব।